Seg tama niḍen azwel n tmacahut i yellan deg timawit lekdeb ur tekki tidet, meḥsub ur texliḍ ara deg-s tidet, maca ma nmuqel ɣer sin yezwal-a sumata ad d-naf belli sɛan anamek yemqaraben, d acu kan ma nmuqqel ɣer uzwel i yerra umaru ad d-naf belli ijebbed-d ugar lwelha imi yesɛa lǧehd n wawal akken s kra n win ara t-iwalin ad yesɛu lebɣi n tɣuri seg wakken ara iḥulfu d akken yella deg-s yizen, mačči d izen-nni yellan yakan deg tmacahut-nni n zik, imi awal-a n lekdeb imzenneq nettaf-it-id deg yinzan-nni n zik qqaren-t ɣef kra n ẓẓur d tugra n lbaṭel ; taqesset teṛṛez zzit tɛelleq, neɣ deg unamek-nniḍen qqaren yuker ḥeḍreɣ yeggul umneɣ, rnu ɣer waya azwel n tmacahut n timawit lekdeb ur tekki tidet yella-d d azwel n tmacahut i d-yessuter ugellid seg lɛerc-is, ad tt-id ssiwlen deg tmacahut n umaru.